失題
作者：李處權
朝代：宋

paragraphs: 天上石麟墮，人間瓊樹芳。
叔孫知典禮，曹植有文章。
桃李蹊方盛，芝蘭室更香。
榻先徐孺下，書異鄴侯藏。
載世推能事，當年亦寵光。
頗懷追潤色，奚惜吐琳瑯。
末俗元多忌，冲懷竟兩忘。
由來高士駕，不肯少年場。
鼎鼎文方古，魚魚道必昌。
仲山終補衮，虞舜正埀裳。
賤子虚蒙顧，仁風實奉揚。
彈冠從入仕，執戟且爲郎。
欲作蟬遺蜕，差同鼠耗倉。
窮途遭白眼，永夜付黄粱。
尚齒三千客，容窺數仞墻。
受知心有激，欲報意何長。
皓鶴宜風露，青松飽雪霜。
傾身挹東海，再拜酌公觴。